  Майя Бывальцева 3-тӥ куарусёнэ Ижкарын «Забег добрых дел» ӟечлэсьтон калыккуспо ужрад ортчоз. Кызьы ивортэмын  сайтын, ӵектос буллёзной эпидермолизэн висись пиналъёслы юрттон вылысь малпамын. Ужрадэз радъяло Удмуртиысь мугорез кыдатонъя, спортъя но егитъёслэн политиказыя министерство, Промсвязьбанк но «Бэла. Дети-бабочки» фонд. Бызьылонъёс 2, 10 но 21,2 иськемын ортчозы. «Забег добрых дел» ӟечлэсьтон ӵектослы куинь ар ни, ми туж шумпотӥськомы, отчы пыриськисьёс борды таяз арын Удмуртия но итӥське шуыса. Ижкарын бызьылон аспӧртэм луоз: сяме пырем 2 но 10 иськемъёс борды полумарафон ватсаськоз на. Мон элькунын вань улӥсьёсты Забеге пыриськыны ӧтисько. Асьмеос нылпиослэсь нуналмысь курадӟонзэс капчиятыны быгатӥськомы, кузы векчи сэрен соосты «нылпиос-бубылиос» нимало», — кичӧлтон пумысен мылкыдъёссэ вераз Удмуртилэн тӧроезлэсь ужзэ огдырлы быдэсъясь Александр Бречалов. «Забег добрых дел» нырысьсэ ортчиз Москваын 2015-тӥ арын коньывуонэ. Ижкар сяна, 3-тӥ куарусёнэ ӵошатсконъёсы пыриськозы Волгоградын но Новороссийскын улӥсьёс. Йылпумъян ужрад Россилэн шоркараз 8-тӥ коньывуонэ луоз. Озьы ик бызьылонъёс Чилиын но Сингапурын ортчозы. Бызьылон улсын люкам ваньмыз коньдон фондэ сётэмын луоз. Кылсярысь, кылем арын ортчем ужрадын пиналъёслы юрттон понна 10,5 миллион манет люказы. Пусйиськыны луоз . Тегъёс: Мерлык Спорт Ижкар Удмуртия пиналъёс  